|  |  |
| --- | --- |
| ujmegye | Hajdú-Bihar Vármegye ÖnkormányzatánakKözgyűlése |
| **KÖZGYŰLÉSI ELŐTERJESZTÉS** | **4.** |

|  |  |
| --- | --- |
| **Előterjesztő:** | Pajna Zoltán, a Közgyűlés elnöke |
| **Tárgy:** | Tájékoztató Hajdú-Bihar Vármegye Önkormányzatának a 2014-2020 közötti időszakra vonatkozó Integrált Területi Programjának végrehajtásáról, a TOP vármegyei végrehajtását érintő esetleges problémákról |
| **Készítette:**  | Czapp Zsuzsa |
| **Véleményező bizottság:** | Fejlesztési, Tervezési és Stratégiai Bizottság |

**Tisztelt Közgyűlés!**

A területfejlesztésről és a területrendezésről szóló 1996. évi XXI. törvény 11. § (1) bekezdés b) pont ba) alpontja szerint a vármegyei önkormányzat nyomon követi és értékeli a vármegyei területfejlesztési koncepció és a vármegyei területfejlesztési programok végrehajtását. A 2014-2020 programozási időszakban az egyes európai uniós alapokból származó támogatások felhasználásának rendjéről szóló 272/2014. (XI. 5.) Korm. rendelet 19. § f) pontja alapján a területi szereplő végrehajtja az ITP-t, amelynek keretében a kedvezményezettektől és az Irányító Hatóságtól a támogatott projektekről adatszolgáltatást kérhet, részt vehet a projektfejlesztésben és a kedvezményezett kérelmére a projektmenedzsment tevékenységek ellátásában.

A Terület- és Településfejlesztési Operatív Program (továbbiakban: TOP) vármegyei szintű végrehajtásáról, a vármegyei eredményekről a közgyűlés legutóbb a 2023. májusi ülésén kapott tájékoztatást, mely a 29/2023. (V. 26.) határozattal elfogadásra került.

1. **A TOP vármegyei végrehajtásával kapcsolatos általános tapasztalatok**

A 2014-2020 programozási időszak második felében, így 2023. év I. félévében is a projektek egy részének megvalósítását a kivitelezési árak magas összege nehezítette. A lefolytatott közbeszerzési eljárások során a kedvezményezettek által kapott árajánlatok összegei helyenként meghaladták a Támogatási Szerződésekben rendelkezésre álló támogatási összegeket. Ilyen esetekben a kedvezményezettek a 272/2014 (XI.5.) Korm. rendelet alapján többletforrás igénnyel fordultak a Miniszterelnökség Területfejlesztési Operatív Programok Irányító Hatósága és Hajdú-Bihar Vármegye Önkormányzata felé. A projektek másik részében gondot jelentett, hogy több olyan kivitelező is jelentkezett a közbeszerzési eljárások során, amely cégek indokolatlanul alacsony összegekért kívánták a munkákat elvállalni. A jelenlegi szabályozás alapján nehéz kiszűrni azokat a kivitelezőket, akik nem reális áron kívánják elvállalni a munkákat, hogy utána viszont többlet költség igénnyel éljenek arra hivatkozva, hogy az árajánlatukban szereplő összeg nem elegendő a kivitelezési munkák befejezésére.

1. **Az ITP-ben vállalt vármegyei eredmény indikátorok teljesülése**

A vármegyei ITP-ben a vármegyének a megítélt forrásokhoz mérten eredményindikátorokat kellett vállalnia, melynek időközi mérésére az Irányító Hatóság részéről 2018. év végén került sor. A vármegyei indikátorvállalások aktuális állása kapcsán 2023. november 07. napján kaptunk tájékoztatást, melyet az Irányító Hatóság a 2023. október 03. napi EPTK adatok alapján készített.

1. **A fejlesztett vagy újonnan létesített iparterületek és ipari parkok területe**

|  |  |
| --- | --- |
| **Vármegye által teljesítendő indikátor 2023. év végére:** | 87,66 ha |
| **2023. október 3. napra teljesített indikátor érték:** | 249,97 ha |

A vármegye a 2023. évre vállalta 87,66 ha indikátor érték teljesítését; a szerződéses állomány szerinti vállalási érték 2023. évre 315,29. Jelenleg a 2023. évi célérték 285,15%-os túlteljesítéséről beszélhetünk, de számítunk arra, hogy a folyamatban lévő projektek révén a teljesítés mértéke tovább javulhat. Jelenleg a 14 db ipari park kialakítására vonatkozó Támogatási Szerződésből 10 db teljesítette az általa vállalt indikátor értékeket.

1. **Felújított vagy korszerűsített utak teljes hossza**

|  |  |
| --- | --- |
| **Vármegye által teljesítendő indikátor 2023. év végére:** | 21,69 km |
| **2023. október 3. napra teljesített indikátor érték:** | 28,17 km |

A vármegye által vállalt 2023. évi célérték, vagyis a 21,69 km teljesítése korábban megtörtént. A 2023. október 3.-i adatok alapján a megvalósult 28,17 km a 2023. évi célérték 129,9%-os túlteljesítését jelenti, amely célérték további növekedése várható a 2021.12.08. napján támogatásban részesült TOP-1.3.1-15-HB1-2021-00008 azonosítószámú projektben vállalt 7,626 km-es mellékúthálózati szakasz felújítását követően. A 2021. dec.31-i indikátor értékhez képest előrelépés nem történt.

1. **Fejlesztett, 0-3 éves gyermekek elhelyezését biztosító férőhelyek száma**

|  |  |
| --- | --- |
| **Vármegye által teljesítendő indikátor 2023. év végére:** | 793 db férőhely |
| **2023. október 3. napra teljesített indikátor érték:** | 221 db férőhely |

A települések által 2023. április 06. napig teljesített indikátor értékek elmaradtak az előzetesen vállaltaktól, melynek legfőbb oka, hogy a TOP-1.4.1-15 számú felhívás esetében a fő cél új bölcsődei férőhelyek kialakítása, fejlesztése lett volna, azonban a megkötött Támogatási Szerződések jelentősebb része az óvodák felújítására, bővítésére fókuszált.

A Fejlesztett és az újonnan létrehozott 0-3 éves gyermekek elhelyezését biztosító, fejlesztéssel érintett férőhelyek száma indikátor esetében a vármegye által teljesítendő 2023. évi célérték 793 db férőhely.

Ennek az indikátornak a teljesülését segítette elő a 2019. évben megjelentetett TOP-1.4.1-19 számú felhívás, mely kizárólag a bölcsődei férőhelyek fejlesztésére fókuszált.

A szerződéses állomány szerinti vállalási érték (344 férőhely) továbbra is elmarad a vármegye által vállalt célértéktől (793 férőhely), vagyis a vállalás teljes mértékű teljesítésére nem számíthatunk. Továbbá a 2023. október 3 napi teljesített indikátor érték, vagyis a 221 db férőhely magasabb, mint az előző beszámoló során elért 173 db férőhely. További 5 projekt van folyamatban; amennyiben ezek a projektek szintén sikeresen fognak zárni, akkor várható a jelenlegi 27,86%-os teljesülés javulása.

1. **Városi területeken létrehozott vagy helyreállított nyitott terek**

|  |  |
| --- | --- |
| **Vármegye által teljesítendő indikátor 2023. év végére:** | 81 472,65 m2 |
| **2023. október 3. napra teljesített indikátor érték:** | 236 695,98 m2 |

A 2023. évi indikátor célértékhez viszonyítva a tényérték alapján megállapítható, hogy a 2023. évi célérték 290,52%-os túlteljesítésénél tartunk. Mivel a szerződéses állomány szerinti vállalási érték 244 197,68 m2, így várakozásainknak megfelelőn az előző beszámolóhoz képest javultak a teljesített indikátor értékek. Tekintettel arra, hogy még van nem megvalósult projekt, így várható, hogy ha 2023. év évégig be tudják fejezni a projekteket, akkor a vármegyei teljesített indikátor érték tovább fog emelkedni.

1. **Kialakított kerékpárforgalmi létesítmények hossza**

|  |  |
| --- | --- |
| **Vármegye által teljesítendő indikátor 2023. év végére:** | 41,32 km |
| **2023. október 3. napra teljesített indikátor érték:** | 42,30 km |

A 2023. évi célértékhez viszonyítva jelenleg a megvalósítás 102,37 %-on áll. Vármegyei szinten a szerződéses állomány szerinti vállalási érték 48,96 km, így amennyiben 2023. év évégig be tudják fejezni a folyamatban lévő 2 db projektet, akkor a vármegyei teljesített indikátor érték további emelkedésére számíthatunk.

1. **Üvegházhatású gázok becsült éves csökkenése**

|  |  |
| --- | --- |
| **Vármegye által teljesítendő indikátor 2023. év végére:** | 6 444,99 tonna CO2 egyenérték |
| **2023. október 3. napra teljesített indikátor érték:** | 4 456,26 tonna CO2 egyenérték |

Az Üvegházhatású gázok becsült éves csökkenése című indikátor esetében a 2023. évi célérték megvalósításában jelenleg 68,54%-on állunk. Az Irányító Hatóságtól kapott 2023. nov. 06. napi tényérték kevesebb összegű volt, mint a 2023. májusi adat, így tájékoztatást kértünk az eltérés okáról. Az Irányító Hatsóág visszajelzése alapján az egyik projekt záró beszámolójában az elért tényérték helytelenül, 0 értékkel került rögzítésre, így a 2023. májusi vármegyei tényérték a megfelelő.

Az Irányító Hatóság által küldött 2023. október 03. napi EPTK adatok alapján a szerződéses állomány szerinti vállalási érték ennél az indikátornál 5 291,07 tonna CO2 egyenérték, mely alapján megállapítható, hogy amennyiben a hatályos Támogatási Szerződéssel rendelkező projektek teljes mértékben megvalósulnak, a vármegyei 2023. évi célérték elérése nem biztosított, hacsak egyes projektek esetében a teljesített indikátor érték nem lesz magasabb az elvártnál.

Az adatszolgáltatás szerint 2 olyan projekt is van, melyek esetében nem történt meg a záró beszámoló, záró kifizetési kérelem benyújtása és/vagy elfogadása. Amikor ezeknek a projekteknek a fenntartásba helyezése megtörténik, minimálisan fog javulni a teljesített indikátor érték.

1. **Fejlesztéssel érintett egészségügyi alapellátást nyújtó szolgálatok (benne: háziorvos, házi gyermekorvos, fogorvosi, védőnői szolgálat és kapcsolódó ügyeleti ellátás, iskola-egészségügyi ellátás) száma**

|  |  |
| --- | --- |
| **Vármegye által teljesítendő indikátor 2023. év végére:** | 54 db |
| **2023. október 3. napra teljesített indikátor érték:** | 67 db |

A vármegyében a vállalt indikátorok közül a 2023. évi célértéket nézve 124,07%-on állunk. A szerződéses állomány szerinti vármegyei vállalási érték 88 db. Jelenleg 3 db projekt megvalósítása van folyamatban, így még számíthatunk arra, hogy az elkövetkezendő időszakban a vármegyei teljesített indikátor érték kis mértékben tovább javulhat.

1. **Helyreállított lakóegységek városi területeken**

|  |  |
| --- | --- |
| **Vármegye által teljesítendő indikátor 2023. év végére:** | 76,65 lakóegység |
| **2023. október 3. napra teljesített indikátor érték:** | 13 lakóegység |

A TOP-4.3.1-16 sz. felhívás megvalósítása függ a TOP-5.1.2-15 sz. felhívás megvalósításától. A TOP felhívásokon belül, a visszajelzések alapján ezen felhívások megvalósítása az egyik legtöbb energiát igényli (pl.: célcsoport elérése), így ezen felhívások megvalósítása halad a legnehezebben és időben is a leglassabban.

Az Irányító Hatóság által küldött 2023. október 03. napi EPTK adatok alapján a szerződéses állomány szerinti vállalási érték ennél az indikátornál 78 lakóegység. Az adatszolgáltatási határidőig összesen még 10 db projekt megvalósítása zajlik, de azokat 2023 dec.31. napig be kell fejezni.

Amennyiben a hatályos Támogatási Szerződéssel rendelkező projektek teljes mértékben megvalósulnak, továbbá a 2020. évben ismételten meghirdetett felhívásokra beérkező pályázatokban vállalt indikátorok is teljesülnek, úgy a vármegyei 2023. évi célérték elérése feltételezhető.

1. **A foglalkoztatási paktumok keretében munkaerő-piaci programokban résztvevők száma**

|  |  |
| --- | --- |
| **Vármegye által teljesítendő indikátor 2023. év végére:** | 2 284 fő |
| **2023. október 3. napra teljesített indikátor érték:** | 3 099 fő  |

Az Integrált Területi Program szerint az indikátorvállalás a vármegyei és a 4 db helyi paktum együttes vállalását jelenti. 2020. évben elindult a helyi paktumokban is a célcsoport bevonása. A COVID-19 vírus 2020. évi megjelenése, illetve 2021. évi tetőzése ezen projektek megvalósításának a fontosságát tovább erősítette – a munkanélküliség nagyobb mértékű térnyerésének megakadályozásában ezek a felhívások is részt tudtak vállalni.

A vármegyei paktum a korábban tervezett 2022.03.31. nappal nem zárult le, hanem 600 millió Ft-os költség ráemelés történt, ami a vármegye által teljesítendő célértéket és teljesített indikátor értéket is módosította. A vármegyei paktum projekt zárása 2023.10.31. napra módosult.

A 2023. évi jelenlegi emelt célértéket már 83,01%-ra teljesítettük 2023.10.03. napi adatok alapján, azonban a TOP-5.1.1-es projekt záró beszámolója még nem került a Közreműködő Szerv felé benyújtásra, vagyis az indikátor értékek további növekedése prognosztizálható.

1. **Helyi társadalmi akciókban résztvevők száma**

|  |  |
| --- | --- |
| **Vármegye által teljesítendő indikátor 2023. év végére:** | 7 798 fő |
| **2023. október 3. napra teljesített indikátor érték:** | 14 058 fő (Közreműködő Szervezet által elfogadott)90 000 fő a TOP-5.3.2-es projektek által elért célcsoport száma a Projekt Megvalósító Csoport saját kimutatásai alapján |

A teljesített indikátor értéke jellemzően nem a Helyreállított lakóegységek városi területeken c. indikátor teljesítéséből származik. Tekintettel a felhívás sajátosságára, vagyis arra, hogy a projekt keretében vállalt tevékenységeket (pl.: közösségfejlesztő programelem és szociális munka) a TOP-4.3.1 felhívás keretében támogatott infrastrukturális tevékenységek befejezését követő 6 hónapig kötelező folyamatosan biztosítani. Idén a TOP-4.3.1. felhívásra vonatkozóan több esetben költségnövekmény igény került benyújtásra, melyek által az ESZA tevékenységek további biztosítása lehetséges.

A megyei identitás erősítése c. felhívásra benyújtott pályázatok a teljesítendő indikátor értékhez előreláthatóan 90 000 fővel járulnak majd hozzá a Projekt Megvalósító Csoport saját kimutatásai alapján, feltéve, hogy a számítási metódust a Közreműködő Szervezet is ugyanezzel az eredménnyel hagyja majd jóvá. Ha esetleg a Közreműködő Szervezet nem is látja majd teljes egészében elfogadhatónak a vármegyei identitás projektek keretében elért célcsoporti létszámot, akkor is biztosra vehető, hogy az önkormányzat ezen projektjei önmagukban több tízezer fővel növelik majd a teljesített vármegyei indikátor értéket.

Összességében elmondható tehát, hogy a 2023. évi vármegyei célértéket többszörösen teljesítettük.

1. **2022. év második félévében és 2023. első negyedévében megjelent felhívás**

2023. II. és III. negyedévében nem jelent meg új TOP felhívás, így új pályázat sem került benyújtásra.

A TOP keretében benyújtott pályázatok darabszámát, az igényelt támogatási összeg mértékét, a hatályos Támogatási Szerződések darabszámát és összegét, az eddigi kifizetések összegét, valamint a záró és lezárt projektek darabszámát az alábbi összefoglaló táblázat szemlélteti:

|  |  |  |  |  |  |  |  |
| --- | --- | --- | --- | --- | --- | --- | --- |
| **TOP felhívás száma** | **Felhívás címe** | **Beérkezett pályázatok száma (db)** | **Igényelt támogatás összege (Ft)** | **Hatályos TSZ száma (db)** | **Hatályos Támogatási Szerződések összege (Ft)** | **Kifizetések összege (Ft)** | **Fenntartásba helyezett projektek száma (db)** |
| 1.1.1-15 | Ipari parkok, iparterületek fejlesztése | 18 | 7 706 918 155 Ft | 14 | 5 820 759 536 Ft | 5 727 831 049 Ft | 11 |
| 1.1.2-16 | Inkubátorházak fejlesztése | 1 | 212 854 296 Ft  | 1 | 242 847 950 Ft | 241 515 363 Ft | 0 |
| 1.1.3-15 | Helyi gazdaságfejlesztés | 17 | 1 279 705 284 Ft | 10 | 759 559 022 Ft | 681 909 534 Ft | 10 |
| 1.2.1-15 | Társadalmi és környezeti szempontból fenntartható turizmusfejlesztés | 32 | 8 463 662 905 Ft | 14 | 4 353 123 302 Ft | 3 830 535 531 Ft | 5 |
| 1.3.1-15 | Gazdaságfejlesztést és a munkaerő mobilitás ösztönzését szolgáló közlekedésfejlesztés | 8 | 9 484 600 000 Ft | 3 | 3 799 847 535 Ft | 3 799 847 532 Ft | 2 |
| 1.4.1-15 | A foglalkoztatás és az életminőség javítása családbarát, munkába állást segítő intézmények, közszolgáltatások fejlesztésével | 43 | 5 423 577 209 Ft | 33 | 4 244 621 277 Ft | 4 016 998 947 Ft | 28 |
| 1.4.1-19 | Bölcsődei férőhelyek kialakítása, bővítése | 31 | 5 018 033 309 Ft | 24 | 4 487 098 837 Ft | 4 140 297 845 Ft | 8 |
| 1.5.1-20 | A 2021-27 tervezési időszak stratégiai és projektszintű előkészítése | 1 | 300 000 000 Ft | 1 | 300 000 000 Ft | 171 229 469 Ft | 0 |
| 2.1.1-16 | Barnamezős területek rehabilitációja | 5 | 520 830 430 Ft | 4 | 369 408 367 Ft | 366 058 795 Ft | 4 |
| 2.1.2-15 | Zöld város kialakítása | 18 | 7 836 954 991 Ft | 16 | 7 389 459 847 Ft | 7 291 140 685 Ft | 11 |
| 2.1.3-15 | Települési környezetvédelmi infrastruktúra-fejlesztések | 31 | 4 103 455 435 Ft | 19 | 2 489 217 869 Ft | 2 332 682 548 Ft | 15 |
| 2.1.3-16 | Települési környezetvédelmi infrastruktúra-fejlesztések | 40 | 7 039 353 849 Ft | 35 | 6 331 953 323 Ft | 6 087 813 883 Ft | 8 |
| 3.1.1-15 | Fenntartható települési közlekedésfejlesztés | 18 | 5 656 324 095 Ft | 16 | 5 070 779 362 Ft | 4 344 529 145 Ft | 13 |
| 3.2.1-15 | Önkormányzati épületek energetikai korszerűsítése | 56 | 7 072 989 207 Ft | 41 | 5 133 488 776 Ft | 5 082 748 500 Ft | 39 |
| 3.2.1-16 | Önkormányzati épületek energetikai korszerűsítése | 2 | 174 897 254 Ft | 1 | 124 890 000 Ft | 124 889 306 Ft | 0 |
| 3.2.2-15 | Önkormányzatok által vezérelt, a helyi adottságokhoz illeszkedő, megújuló energiaforrások kiaknázására irányuló energiaellátás megvalósítása, komplex fejlesztési programok keretében | 14 | 4 020 623 619 Ft | 5 | 1 744 147 401 Ft | 1 731 573 104 Ft | 4 |
| 4.1.1-15 | Egészségügyi alapellátás infrastrukturális fejlesztése | 30 | 2 258 516 027 Ft | 18 | 1 596 764 556 Ft | 1 577 066 199 Ft | 15 |
| 4.2.1-15 | Szociális alapszolgáltatások infrastruktúrájának bővítése, fejlesztése | 35 | 1 925 912 372 Ft | 18 | 1 099 601 778 Ft | 1 008 531 281 Ft | 16 |
| 4.3.1-16 | Leromlott városi területek rehabilitációja | 20 | 4 947 209 334 Ft | 15 | 3 552 846 159 Ft | 2 967 634 937 Ft | 4 |
| 5.1.1-15 | Megyei szintű foglalkoztatási megállapodások, foglalkoztatási-gazdaságfejlesztési együttműködések | 1 | 1 235 000 000 Ft | 1 | 2 234 798 936 Ft | 2 234 271 053 Ft | 0 |
| 5.1.2-16 | A társadalmi együttműködés erősítését szolgáló helyi szintű komplex programok | 4 | 2 882 000 000 Ft | 4 | 2 880 238 051 Ft | 2 758 766 441 Ft | 0 |
| 5.2.1-15 | A társadalmi együttműködés erősítését szolgáló helyi szintű komplex programok | 24 | 1 885 933 341 Ft | 16 | 1 180 234 539 Ft | 931 436 244 Ft | 1 |
| 5.3.2-17 | Megyei identitás erősítése | 2 | 1 019 000 000 Ft | 2 | 1 331 000 000 Ft | 1 242 050 347 Ft | 0 |
| **Összesen:** | **451** | **90 468 351 112 Ft** | **311** | **66 446 686 423 Ft** | **62 691 357 738 Ft** | **193** |

A fenti táblázatot az Irányító Hatóság által küldött adatszolgáltatás alapján készítettük.

A TOP felhívások kapcsán 2023. november 06. napig 118 db költségnövekmény igény érkezett az Irányító Hatósághoz összesen 4 613 028 257 Ft értékben. Eddig 91 db igény került elfogadásra összesen 4 000 267 166 Ft értékben.

A költségnövekmény igények prioritásonként megoszlását az alábbi táblázat foglalja össze:

|  |  |  |  |  |
| --- | --- | --- | --- | --- |
| **Prioritás száma:** | **Beérkezett igények száma (db):** | **Elfogadott igények száma (db):** | **TOP növekmény (Ft):** | **Igényelt összeg XIX. fejezet (Ft):** |
| 1. prioritás
 | 42 | 33 | 1 271 940 421 | 496 020 596 |
| 1. prioritás
 | 26 | 19 | 740 836 020 | 30 677 064 |
| 1. prioritás
 | 22 | 19 | 300 011 672 | 350 312 228 |
| 1. prioritás
 | 21 | 14 | 241 453 412 |  32 358 690 |
| 1. prioritás
 | 7 | 6 | 1 446 025 641 |  33 655 000 |
| **Összesen:** | **118** | **91** | **4 000 267 166** | **943 023 578** |

Az Irányító Hatóság által küldött adatszolgáltatás alapján megállapítható, hogy a vármegyei Integrált Területi Program keret a korábbiakhoz képest jelentős mértékben megnövekedett a jóváhagyott költségnövekmény igények révén.

Kérem a közgyűlést a Hajdú-Bihar Vármegye Önkormányzata Integrált Területi Programjának végrehajtásáról szóló tájékoztató elfogadására.

**HATÁROZATI JAVASLAT**

Hajdú-Bihar Vármegye Önkormányzata Közgyűlése a területfejlesztésről és a területrendezésről szóló 1996. évi XXI. törvény 11. § (1) bekezdés b) pont ba) alpontja, valamint a 2014-2020 programozási időszakban az egyes európai uniós alapokból származó támogatások felhasználásának rendjéről szóló 272/2014. (XI. 5.) Korm. rendelet 19. § f) pontja alapján, figyelemmel a Hajdú-Bihar Vármegye Önkormányzata Közgyűlése és Szervei Szervezeti és Működési Szabályzatáról szóló 4/2023. (IV. 3.) önkormányzati rendelet 18. § (1) bekezdés c) pontjára

elfogadja a Hajdú-Bihar Vármegye Önkormányzata 2014-2020 közötti időszakra vonatkozó Integrált Területi Programjának végrehajtásáról szóló tájékoztatót.

**A határozati javaslat elfogadása egyszerű többséget igényel.**

Debrecen, 2023. november 17.

 **Pajna Zoltán**

 **elnök**

Az előterjesztés a törvényességi követelményeknek megfelel:

Dr. Dobi Csaba

 jegyző